Kot mnogi ameriški pisatelji je tudi Hemingway po dokončani srednji šoli pričel z delom novinarja pri The Kansas City Star, kjer se je hitro naučil, da se resnica pogosto skriva pod površjem (zgodbe). Med poročanjem aktualnih dogodkov takratne grško-turške vojne za Toronto Star je pridobil dragocene pisateljske izkušnje, ki so mu bile v pomoč pri ustvarjanju leposlovja. Verjel je, da leposlovje sicer lahko temelji na realnosti, ampak če povzema izkušnje, kot je pojasnil, je to, kar si je izmislil, bolj resnično od tistega, česar se spomni.